《石洞歌访叶化甫先生不值作此寄之》
明代·刘克治

丈人昔日栖朱明，静结茅庐倚翠屏。丈人今日居石洞，琼树瑶花手自种。

玉童来授三秀草，素女邀乘九苞凤。我来濯缨洗耳池，山灵为我回春姿。

泉声如沸石欲裂，天地异色云不飞。主人不见来何迟，枕石漱流自咏诗。

洞天福地何萧爽，岁月重来未有期。

作者简介：刘克治，号群玉。番禺人，从化籍。格子。明神宗万历间贡生。早工文赋，为督学郭子直、陈鸣华所称赏，后以明经选。有《述征草》、《五芝楼稿》、《绿绮堂稿》、《订初学记》、《许氏说文》。清雍正《从化县新志》卷三有传。